89/4/ETY: Komission päätös, tehty 21 päivänä joulukuuta 1988, neuvoa-antavasta kalatalouskomiteasta



Virallinen lehti nro L 005 , 07/01/1989 s. 0033 - 0034

Suomenk. erityispainos Alue 4 Nide 3 s. 0124

Ruotsink. erityispainos Alue 4 Nide 3 s. 0124



KOMISSION PÄÄTÖS, tehty 21 päivänä joulukuuta 1988, neuvoa-antavasta kalatalouskomiteasta (89/4/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, sekä katsoo, että kalatalousalalle perustettiin neuvoa-antava komitea 25 päivänä helmikuuta 1971 tehdyllä komission päätöksellä 71/128/ETY(), jonka teksti korvattiin 31 päivänä lokakuuta 1973 tehdyllä päätöksellä 73/429/ETY(), uusien jäsenvaltioiden liityttyä yhteisöön on osoittautunut aiheelliseksi muuttaa komitean jäsenten lukumäärää ja paikkojen jakautumista koskevia sääntöjä, ja lisäksi olisi mukautettava edellä tarkoitetun päätöksen teksti tiettyjen merkitykseltään vähäisten kohtien osalta; selkeyden vuoksi kyseinen teksti on kirjoitettava kokonaan uudelleen, ON TEHNYT TÄMÄN PÄÄTÖKSEN: 1 artikla Korvataan neuvoa-antavan kalatalouskomitean perustamisesta tehdyn päätöksen 73/429/ETY teksti seuraavalla: "1 artikla 1. Perustetaan komission yhteyteen neuvoa-antava kalatalouskomitea, jäljempänä `komitea`. 2. Komiteaan kuuluu edustajia seuraavista taloudellisista eturyhmistä: tuottajat, kalatalousalan osuuskunnat, kalatalousalalla toimivat luottolaitokset, kyseisen alan työntekijät sekä kuluttajat. 2 artikla 1. Komissio voi kuulla komissiota kaikissa ongelmissa, jotka liittyvät kalatalousalan yhteisestä rakennepolitiikasta annettuihin asetuksiin, ja erityisesti niiden toimenpiteiden osalta, jotka komissio toteuttaa kyseisten asetusten mukaisesti sekä kaikkien kalatalousalalla ilmenneiden yhteiskunnallisten ongelmien osalta lukuun ottamatta niitä, jotka koskevat työmarkkinaosapuolina olevia kalatalouden työnantajia ja työntekijöitä. 2. Komitean puheenjohtaja voi ilmoittaa komissiolle, että komiteaa olisi kuultava asioissa, jotka kuuluvat viimeksi mainitun toimivaltaan ja joista sille ei ole esitetty lausuntopyyntöä. Puheenjohtaja toimii näin erityisesti jonkin edustettuna olevan taloudellisen eturyhmän pyynnöstä. 3 artikla 1. Komiteaan kuuluu 45 jäsentä. 2. Paikat jaetaan seuraavasti: - kalataloustuottajille 21 paikkaa, - kalataloustuoteosuuskunnille kolme paikkaa, - merellä tapahtuvaa toimintaa rahoittaville liikepankeille yksi paikka, - osuuskunnallisille erityisluottolaitoksille kaksi paikkaa, - kalastustuotekaupalle viisi paikkaa, - kalastustuoteteollisuudelle viisi paikkaa, - kalatalousalan työntekijöille viisi paikkaa, - kuluttajille kolme paikkaa. 4 artikla 1. Komissio nimittää komitean jäsenet yhteisön tasolla perustettujen, 1 artiklan 2 kohdassa tarkoitettuja taloudellisia eturyhmiä parhaiten edustavien järjestöjen ehdotuksesta. Kuluttajien edustajat nimetään kuitenkin "neuvoa-antavan kuluttajakomitean" ehdotuksesta. Nämä toimielimet ehdottavat kutakin täytettävää paikkaa kohti kahta ehdokasta, jotka ovat eri maiden kansalaisia. 2. Komitean jäsenten toimikausi on kolme vuotta. Samat jäsenet voidaan nimetä uudeksi toimikaudeksi. Tehtävistä ei makseta korvausta. Komitean jäsenet jatkavat tehtävissään kolmen vuoden määräajan päätyttyä, kunnes heidän tilalleen on nimetty uudet jäsenet tai heidät on valittu uudelleen. Jäsenen toimikausi päättyy ennen kolmen vuoden määräaikaa, jos jäsen eroaa tai kuolee. Jäsenen toimikausi voi myös päättyä, jos hänen nimittämistänsä ehdottanut toimielin pyytää, että toinen henkilö nimetään hänen tilalleen. Hänen tilalleen nimetään uusi jäsen jäljellä olevaksi toimikaudeksi noudattaen 1 kohdassa määrättyä menettelyä. 3. Komissio julkaisee jäsenluettelon tiedoksi Euroopan yhteisöjen virallisessa lehdessä. 5 artikla Komitea valitsee kolmeksi vuodeksi kerrallaan puheenjohtajan ja kaksi varapuheenjohtajaa. Valinta tapahtuu kahdella kolmasosalla läsnä olevien jäsenten äänistä. Komitea voi samalla enemmistöllä valita muita jäseniä työvaliokuntaan. Tässä tapauksessa työvaliokuntaan kuuluu puheenjohtajan lisäksi enintään yksi edustaja kustakin komiteassa edustettuna olevasta taloudellisesta eturyhmästä. Työvaliokunta valmistelee ja järjestää komitean työt. 6 artikla Puheenjohtaja voi jonkin edustettuna olevan taloudellisen eturyhmän pyynnöstä kutsua kyseisen eturyhmän valtuuttaman henkilön komitean kokouksiin. Hän voi samoilla edellytyksillä kutsua henkilön, jolla on jotakin esityslistalla olevaa asiaa koskeva erityinen pätevyys, osallistumaan asiantuntijan ominaisuudessa komitean työhön; asiantuntijat saavat osallistua ainoastaan sen asian käsittelyyn, jonka perusteella he ovat läsnä. 7 artikla Komitea voi asettaa työryhmiä työnsä helpottamiseksi. 8 artikla 1. Komitea kokoontuu komission kotipaikassa viimeksi mainitun kutsusta. Työvaliokunta kokoontuu puheenjohtajan kutsusta komission suostumuksella. 2. Komission asianomaisten osastojen edustajat osallistuvat komitean, työvaliokunnan ja työryhmien kokouksiin. 3. Komission osastot huolehtivat komitean, työvaliokunnan ja työryhmien sihteeristötehtävistä. 9 artikla Komitea käsittelee komission laatimat lausuntopyynnöt. Käsittelyn jälkeen ei suoriteta äänestystä. Komissio voi pyytäessään komitean lausuntoa asettaa määräajan, jonka kuluessa lausunto on annettava. Edustettuina olevien taloudellisten sidosryhmien esittämät kannat merkitään komissiolle annettavaan selostukseen. Jos komitea hyväksyy pyydetyn lausunnon yksimielisesti, tämä tekee yhteiset johtopäätökset, jotka liitetään selostukseen. Komissio antaa käsittelyn tulokset tiedoksi neuvostolle tai hallintokomiteoille viimeksi mainittujen pyynnöstä. 10 artikla Komitean jäsenet eivät saa ilmaista komitean tai työryhmien työskentelyn kautta saamiansa tietoja, jos komissio ilmoittaa heille, että pyydetty lausunto tai esitetty kysymys koskee luonteeltaan luottamuksellisia asioita, sanotun kuitenkaan rajoittamatta perustamissopimuksen 214 artiklan määräysten soveltamista. Tässä tapauksessa ainoastaan komitean jäsenet ja komission osastojen edustajat osallistuvat istuntoihin." 2 artikla Tämä päätös tulee voimaan 21 päivänä joulukuuta 1988. Tehty Brysselissä 21 päivänä joulukuuta 1988. Komission puolesta António CARDOSO E CUNHA Komission jäsen () EYVL N:o L 68, 22.3.1971, s. 18 () EYVL N:o L 355, 24.12.1973, s. 61